Regering: Drank- en tabakverbod sal bly tydens afsonderingArgieffoto: Pixabay JONGSTE: Regering krabbel skielik terug oor rook- en drankverbod Die regering het Woensdag gesê die verbod op alkohol en sigarette sal van krag bly gedurende die afsonderingstydperk. “Die doel is om lewens te red en die gesondheid en welstand van ons mense te beskerm,” het die regering op sy amptelike Twitter-rekening gesê. In grafika wat by die twiet gelaai is, word daar spesifiek uitgebrei oor die redes vir die alkoholverbod. “In baie gevalle plaas pasiënte met alkoholverwante beserings vir lang tydperke druk op mediese sorg.” Daar word verder aangevoer dat messteek-voorvalle ŉ algemene trauma is wat met alkoholverbruik verband hou en dat 2% van hospitaalopnames in dié verband gemiddeld vyf dae in die waakeenheid tot gevolg het. Die vermindering van alkoholverwante hospitaalbesoeke help volgens die regering om blootstelling aan en oordrag van Covid-19 te beperk. “Die alkoholverbod het ook ŉ uitwerking wat die las op primêresorg- en privaat fasiliteite betref.” Pres. Cyril Ramaphosa het op 12 Julie weer ŉ alkoholverbod ingestel nadat dit op vlak 3 van die afsonderingsregulasies opgehef is. Die tabakverbod geld egter al van die begin van die afsonderingstydperk en die regering het al telkemale gesê die verbod sal nie opgehef word nie. Talle hofsake is reeds in verband met die drank- en tabakverbod aangehoor.